b'\n_START_ARTICLE_\nHenrik V (Saksa)\n_START_PARAGRAPH_\nHenrik V (11. elokuuta 1086 \xe2\x80\x93 23. toukokuuta 1125) oli Pyh\xc3\xa4n saksalais-roomalaisen keisarikunnan keisari 1111\xe2\x80\x931125. H\xc3\xa4n pakotti is\xc3\xa4ns\xc3\xa4 Henrik IV:n luopumaan vallasta ja varmisti valintansa kuninkaaksi. H\xc3\xa4net kruunattiin keisariksi vuonna 1111._NEWLINE_Vaikka paavi aluksi tuki Henrikin valtaanp\xc3\xa4\xc3\xa4sy\xc3\xa4, t\xc3\xa4m\xc3\xa4 jatkoi investituurariitaa paavia vastaan. Henrik miehitti Italian kahdesti (vuosina 1110 ja 1116) ja asetti vuonna 1118 vastapaaviksi Gregorius VIII:n. Henrik onnistui lopulta turvaamaan kompromissin (Wormsin konkordaatti, 1122), jonka mukaan paavi antoi piispoille n\xc3\xa4iden hengellisen ja keisari maallisen vallan._NEWLINE_Vuonna 1114 Henrik V nai nuoren Matildan, Englannin kuninkaan Henrik I:n tytt\xc3\xa4ren. Avioliitossa ei syntynyt lapsia.'